
 24.10.2019
 BG
 Официален вестник на Европейския съюз
 L 270/75
 РЕГЛАМЕНТ ЗА ИЗПЪЛНЕНИЕ (ЕС) 2019/1762 НА КОМИСИЯТА
 от 23 октомври 2019 година
 за изменение на Регламент (ЕС) No 206/2010 по отношение на включването на Обединеното кралство Великобритания и Северна Ирландия и на териториите, зависими от Британската корона, в списъка на третите държави, територии или части от тях, от които е разрешено въвеждането в Съюза на някои животни и прясно месо
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Директива 92/65/ЕИО на Съвета от 13 юли 1992 г. за определяне на ветеринарно-санитарните изисквания относно търговията и вноса в Общността на животни, сперма, яйцеклетки и ембриони, които не са предмет на ветеринарно-санитарните изисквания, определени в специалните правила на Общността, посочени в приложение А, раздел I към Директива 90/425/ЕИО (1), и по-специално член 17, параграф 2, буква а) от нея,
 като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (2), и по-специално член 8, параграфи 1 и 4 от нея,
 като взе предвид Директива 2004/68/ЕО на Съвета от 26 април 2004 г. относно определяне на ветеринарно-санитарните правила за внос и транзит в Общността на някои живи копитни животни, за изменение на директиви 90/426/ЕИО и 92/65/ЕИО и за отмяна на Директива 72/462/ЕИО (3), и по-специално член 3, параграф 1 от нея,
 като има предвид, че:
 (1)
 На 29 март 2017 г. Обединеното кралство подаде нотификацията за намерението си да се оттегли от Съюза в съответствие с член 50 от Договора за Европейския съюз (ДЕС). На 11 април 2019 г. Европейският съвет в съгласие с Обединеното кралство прие Решение (ЕС) 2019/584 (4) за продължаване на срока по член 50, параграф 3 от ДЕС. В съответствие с посоченото решение, срокът, предвиден в член 50, параграф 3 от ДЕС, беше допълнително удължен до 31 октомври 2019 г. Поради това правото на Съюза ще престане да се прилага спрямо Обединеното кралство и на неговата територия, считано от 1 ноември 2019 г. („датата на оттегляне“).
 (2)
 В Регламент (ЕС) No 206/2010 на Комисията (5) са установени списъци на третите държави, територии или части от тях, от които е разрешено въвеждането в Съюза на някои животни и прясно месо, и са определени изискванията за ветеринарното сертифициране. В същия регламент е предвидено, че пратки с копитни животни и прясно месо от такива животни, предназначено за консумация от човека, се въвеждат в Съюза от трети държави само ако отговарят на условията, определени в посочения регламент.
 (3)
 Компетентните органи на Обединеното кралство Великобритания и Северна Ирландия са представили необходимите гаранции, че от датата на оттегляне тяхната държава ще изпълнява изискванията, предвидени в Регламент (ЕС) No 206/2010 относно въвеждането в Съюза на пратки с копитни животни, различни от еднокопитни, и с прясно месо от копитни животни, включително от еднокопитни, а териториите, зависими от Британската корона — изискванията, отнасящи се до някои от горепосочените стоки, като продължават да спазват